BERETNING FRA KOMMISSIONEN TIL EUROPA-PARLAMENTET OG RÅDET

om udvalgenes arbejde i 2020

I henhold til artikel 10, stk. 2, i forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (i det følgende benævnt "forordningen om udvalgsproceduren"), forelægger Kommissionen hermed den årlige beretning om udvalgenes arbejde i 2020.

Beretningen giver et overblik over udviklingen i udvalgsproceduren i 2020 og et sammendrag af udvalgenes aktiviteter. Den ledsages af et arbejdsdokument fra Kommissionens tjenestegrene, som indeholder detaljerede statistikker om de enkelte udvalgs arbejde.

1.Overblik over udviklingen i udvalgsproceduren i 2020

I 2020 anvendte udvalgene i henhold til udvalgsproceduren derfor de procedurer, der er fastsat i forordningen om udvalgsproceduren, dvs. rådgivningsproceduren (artikel 4) og undersøgelsesproceduren (artikel 5) samt forskriftsproceduren med kontrol, som er fastlagt ved artikel 5a i afgørelsen om udvalgsproceduren.

Covid-19-pandemien og de foranstaltninger, der blev truffet for at inddæmme den, begrænsede i alvorlig grad muligheden for at afholde fysiske udvalgsmøder. De fleste udvalgsmøder blev derfor afholdt som virtuelle møder. Et virtuelt møde blev behandlet som et udvalgsmøde med henblik på komitologiregistret. Som regel blev de virtuelle møder brugt til at drøfte udkast til gennemførelsesretsakter, og afstemningen blev foretaget ved skriftlig procedure.

Den 28. oktober 2020 blev der blev oprettet et nyt komitologiregister. Det overholder fortsat kravene i artikel 10 i forordningen om udvalgsproceduren, og det sikrer bedre søgekriterier og udvalgssider, hvilket gør det lettere at finde oplysninger. Den 28. oktober 2020 blev der også oprettet et register over delegerede retsakter og gennemførelsesretsakter med henblik på på et enkelt sted at dokumentere Kommissionens arbejde på grundlag af de beføjelser, den er tillagt af lovgiver.

For så vidt angår forskriftsproceduren med kontrol påpeges det i punkt 27 i den interinstitutionelle aftale af 13. april 2016 om bedre lovgivning, at de retsakter, hvori der stadig henvises til denne procedure, skal tilpasses til den nye retlige ramme, der blev indført ved Lissabontraktaten.

I 2019 blev der opnået enighed om at tilpasse 64 basisretsakter, der indeholder bestemmelser om forskriftsproceduren med kontrol, til delegerede retsakter og i nogle få tilfælde til gennemførelsesretsakter . Efter denne delvise enighed om Kommissionens forslag fortsætter de interinstitutionelle forhandlinger om tilpasningen af de resterende basisretsakter, der indgår i Kommissionens generelle forslag og i dens forslag vedrørende retlige anliggender. I løbet af 2020 blev der ikke gjort fremskridt i forhandlingerne som følge af begrænsningerne i forbindelse med covid-19.

Der pågår fortsat forhandlinger om Kommissionens forslag af 14. februar 2017 om Europa-Parlamentets og Rådets forordning om ændring af forordning (EU) nr. 182/2011 om udvalgsproceduren. Dette forslag indeholder en række målrettede ændringer af den måde, hvorpå appeludvalget fungerer, med henblik på at håndtere situationer, hvor der ikke afgives udtalelse på følsomme områder. Europa-Parlamentet vedtog sit forhandlingsmandat vedrørende forslaget den 17. december 2020.

Som bebudet i meddelelsen om bedre regulering fortsætter Kommissionen med at offentliggøre udkast til delegerede og vigtige gennemførelsesretsakter med henblik på en høringsperiode på fire uger, således at interessenterne har mulighed for at fremsætte deres bemærkninger. I 2020 blev 66 af disse udkast til retsakter offentliggjort på Kommissionens websted "Deltag i debatten".

2.Oversigt over aktiviteter

2.1.Antal udvalg

I beretningen fokuseres der udelukkende på de udvalg i henhold til udvalgsproceduren, som lovgiver har nedsat med henblik på at bistå Kommissionen med udøvelsen af de gennemførelsesbeføjelser, som er tillagt den ved basisretsakter. Andre enheder, navnlig ekspertgrupper, som Kommissionen selv har nedsat, er ikke omfattet af denne beretning.

I 2020 var 322 udvalg i henhold til udvalgsproceduren aktive (se tabel I). Dette antal omfatter alle udvalgenes sammensætninger. Tallene fra det foregående år (den 31. december 2019) er også medtaget for sammenligningens skyld. Der er kun sket en meget lille stigning i antallet af udvalg sammenlignet med 2019 (318).